PMIndiaData/PMIndiaSum huggingface dataset:
నవకల్పనకు, సృజనాత్మకతకు మరియు సాంకేతిక విజ్ఞాన సంబంధ పురోగతికి ఊతం ఇవ్వడం కోసం భారతదేశం- సింగపూర్ ఎమ్ ఒ యు కు మంత్రివర్గం ఆమోదం

వాణిజ్యం మరియు పరిశ్రమల మంత్రిత్వ శాఖ అధీనంలోని పారిశ్రామిక విధానం మరియు ప్రోత్సాహాల విభాగానికి, సింగపూర్ ప్రభుత్వంలోని చట్ట మంత్రిత్వ శాఖ, ఇంటెలెక్చువల్ ప్రాపర్టీ ఆఫీస్ ఆఫ్ సింగపూర్ (ఐ పి ఒ ఎస్)కు మధ్య ఇండస్ట్రియల్ ప్రాపర్టీ కో ఆపరేషన్ రంగంలో అవగాహన పూర్వక ఒప్పంద పత్రానికి (ఎమ్ ఒ యు) మంత్రిమండలి ఆమోదం తెలిపింది. ప్రధాన మంత్రి శ్రీ నరేంద్ర మోదీ కేంద్ర మంత్రివర్గ సమావేశానికి అధ్యక్షత వహించారు. ఈ ఎమ్ ఒ యు పై సంతకాలు సింగపూర్ ప్రధాని 2016, అక్టోబరు 4-7 తేదీల మధ్య భారత దేశ సందర్శనకు విచ్చేసినపుడు జరుగనున్నాయి. పేటెంట్లు, ట్రేడ్ మార్కులు మరియు ఇండస్ట్రియల్ డిజైన్ లకు సంబంధించిన ఇండస్ట్రియల్ ప్రాపర్టీ రైట్స్ (ఐపిఆర్) రంగంలో ద్వైపాక్షిక సహకార కార్యకలాపాలకు ఎమ్ ఒ యు ఊతం అదించగలుగుతుంది. ఇరు ప్రాంతాలలోను నవకల్పనకు, సృజనాత్మకతకు మరియు సాంకేతిక విజ్ఞాన సంబంధ పురోగతికి ఈ ఎమ్ ఒ యు ఒక ఉత్తేజాన్ని అందించనుంది. ఎమ్ ఒ యు లో భాగంగా ఈ కింద పేర్కొన్న కార్యక్రమాలను ప్రాధాన్య ప్రాతిపదికన అమలు చేస్తారు. • రెండు దేశాలలోను విద్యా సంస్థలు, వ్యాపారాలు, ప్రజా బహుళ్యంలో మేధో సంపత్తి సంబంధమైన జాగృతిని పెంపొందించేందుకుగాను అత్యుత్తమ పద్ధతులను, విజ్ఞానాన్ని పరస్పరం మార్పిడి చేసుకుంటారు. • మేధో సంపత్తి రంగంలో ప్రావీణ్యం సంపాదించిన నిపుణులను అటు నుంచి ఇటు, ఇటు నుంచి అటు పంపుతారు. • మేధోసంపత్తి సంబంధిత విజ్ఞానాన్ని, అత్యుత్తమ పద్ధతులను, అనుభవాన్ని ఇరు పక్షాలకు చెందిన చిన్న, మధ్యతరహా సంస్థలు, పరిశోధన మరియు అభివృద్ధి సంస్థలు, విశ్వవిద్యాలయాలు, పరిశ్రమల రంగం.. వీటన్నింటికీ మధ్య ఆదాన ప్రదానం చేసుకొంటారు. • ఆధునిక తరహా ప్రాజెక్టుల అమలులోను, ఆటోమేషన్ అభివృద్ధిలోను ఒక దేశానికి మరొక దేశం సహకరించుకొంటాయి. • స్థానిక ఐపి మరియు వ్యాపార సమాజాలకు మేధో సంపత్తి సంబంధిత శిక్షణను ఇవ్వడంలో భాగస్వామ్యం నెలకొల్పుకొంటారు. నవకల్పన మరియు మేధో సంపత్తి సంబంధిత కార్యక్షేత్రాలలో భారతదేశం తాను సంపాదించిన అనుభవ సారాన్ని మార్పిడి చేసుకొనేందుకు ఎమ్ ఒ యు వీలు కల్పిస్తుంది. దీని ద్వారా ఇరు పక్షాల ఔత్సాహిక పారిశ్రామికవేత్తలు, పెట్టుబడిదారులు మరియు వ్యాపార సంస్థలు గణనీయంగా లాభపడేందుకు అవకాశం ఉంటుంది. రెండు దేశాలు అత్యుత్తమ పద్ధతులను ఇచ్చి పుచ్చుకోవడం భారతదేశానికి చెందిన మేధో సంబంధమైన ఉత్పాదనల శ్రేణి లోని వైవిధ్యాన్ని గురించిన ఎరుకను, తత్సంబంధిత రక్షణను మెరుగుపరచగలదు. ప్రపంచ శ్రేణి నవకల్పనలో ప్రధాన పాత్రధారిగా ఎదిగే దిశగా భారతదేశం సాగిస్తున్న ప్రయాణంలో ఈ ఎమ్ ఒ యు ద్వారా ఒక ప్రముఖమైన ముందంజను వేసినట్లు అవుతుంది. అంతేకాకుండా, జాతీయ మేధోసంపత్తి హక్కుల విధానం, 2016 లక్ష్యాలను సాధించడంలో కూడా ఇది తోడ్పడుతుంది.
కతర్ అమీర్ తో టెలిఫోన్ లో మాట్లాడిన ప్ర‌ధాన మంత్రి

కతర్ అమీర్ శ్రీ తమీమ్ బిన్ హమద్ అల్ థానీ తో ప్ర‌ధాన మంత్రి శ్రీ న‌రేంద్ర మోదీ మాట్లాడారు. ‘‘కతర్ అమీర్ మాన్య శ్రీ @TamimBinHamad తో ఈ రోజు న చక్కని సంభాషణ చోటు చేసుకొంది. కోవిడ్-19 కి వ్యతిరేకం గా భారతదేశం చేస్తున్న యుద్ధం లో సాయపడుతామంటూ, భారతదేశానికి సంఘీభావాన్ని వ్యక్తం చేసినందుకుగాను కతర్ అమీర్ గారి కి నేను ధన్యవాదాలు వ్యక్తం చేశాను. అలాగే కతర్ లో భారతీయ సముదాయానికి సమకూర్చుతున్న సంరక్షణ పట్ల మన కృత‌జ్ఞ‌త‌ ను కూడా తెలియజేశాను’’ అని శ్రీ నరేంద్ర మోదీ ఒక ట్వీట్ లో పేర్కొన్నారు.
మారిశ‌స్ లో మెట్రో ఎక్స్‌ప్రెస్ మ‌రియు ఇఎన్‌టి హాస్పిట‌ల్  ల సంయుక్త ప్రారంభోత్సవం

ప్ర‌ధాన మంత్రి శ్రీ న‌రేంద్ర మోదీ మ‌రియు మారిశస్ ప్రధాని మాన్య‌ శ్రీ ప్రవింద్ జగన్నాథ్ నేడు ఒక వీడియో లింక్ ద్వారా మారిశ‌స్ లో ఒక కొత్త ఇఎన్‌టి ఆసుపత్రి ని, మెట్రో ఎక్స్‌ప్రెస్ ను సంయుక్తం గా ప్రారంభించారు. ఈ సంద‌ర్భం గా ప్ర‌ధాన‌ మంత్రి శ్రీ మోదీ మాట్లాడుతూ, మారిశ‌స్ ప్ర‌జ‌ల జీవ‌న నాణ్య‌త ను మ‌రింత గా పెంపొందించ‌డం లో మెట్రో మ‌రియు ఆరోగ్య సంర‌క్ష‌ణ ప‌థ‌కాలు ప్ర‌ముఖ పాత్ర ను పోషించ‌డం తో పాటు ఉభ‌య దేశాల మధ్య గల స‌న్నిహిత సంబంధాల ను గాఢ‌త‌రం గా కూడా మలచగలుగుతాయన్నారు. నేటి కార్య‌క్ర‌మం హిందూ మహాసముద్రం వెంబడి ఒక వీడియో లింక్ ద్వారా భార‌త‌దేశాని కి మ‌రియు మారిశ‌స్ కు చెందిన నేత‌ల ను చేరువ చేసినటువంటి తొలి కార్య‌క్ర‌మం అని కూడా ఆయ‌న పేర్కొన్నారు. చాలా కాలం నుండి ప్రజలు ఎదురు చూస్తున్నటువంటి మెట్రో ఎక్స్‌ప్రెస్ (లైట్ రైల్ ట్రాన్జిట్‌) ప్రాజెక్టు మారిశ‌స్ లో ప‌య‌న‌ గ‌తి తాలూకు ముఖ చిత్రాన్ని స‌మ‌ర్ధ‌వంత‌మైనటువంటి, వేగ‌వంత‌మైన‌టువంటి, ఇంకా ప‌రిశుభ్ర‌మైన‌టువంటి ప్ర‌జా ర‌వాణా మాధ్యమం గా మార్చివేస్తుంద‌ని ప్ర‌ధాన మంత్రి శ్రీ మోదీ అన్నారు. శ‌క్తి ని ఆదా చేసేట‌టువంటి అధునాత‌న రీతి లో నిర్మిత‌మైన ఇఎన్‌టి ఆసుప‌త్రి మారిశ‌స్ లో నాణ్య‌మైన ఆరోగ్య సంర‌క్ష‌ణ లభ్యత ను గ‌ణ‌నీయం గా విస్త‌రించ‌డం తో పాటు మారిశ‌స్ లో ఒక‌టో కాగిత వినియోగ ర‌హిత ఇ-హాస్పిట‌ల్ గా కూడా ప్రజల కు లబ్ధి ని చేకూర్చనుంది. మారిశ‌స్ లో ఈ కార్య‌క్ర‌మాల‌ కు తోడు ఇత‌ర అభివృద్ధి సహకారపూర్వక ప‌థ‌కాల లో భారతదేశం మద్దతిచ్చినందుకు ప్ర‌ధాని శ్రీ జ‌గ‌న్నాథ్ తన ప్రగాఢ ప్ర‌శంస‌ ను వ్యక్తం చేశారు. ప్ర‌జ‌ల సేవ‌ యే ప్ర‌ధానంగా ఉన్నటువంటి ఈ ప‌థ‌కాలు స‌కాలం లో కార్య‌రూపం దాల్చడం లో తోడ్పాటు ను అందించిన సంబంధిత ప‌క్షాల‌న్నిటి ని కూడాను ఆయ‌న మెచ్చుకొన్నారు. మారిశ‌స్ లో మూత్రపిండాల సంబంధిత యూనిటు తో పాటు మెడి-క్లినిక్స్‌, ఇంకా ఏరియా హెల్త్ సెంట‌ర్స్ నిర్మాణాని కి గ్రాంటు రూపేణా స‌హాయాన్ని అందించడం ద్వారా తోడ్పడాల‌ని భార‌త ప్ర‌భుత్వం నిర్ణ‌యించిన‌ట్లు కూడా ప్ర‌ధాన మంత్రి శ్రీ మోదీ వెల్ల‌డించారు. ఉభ‌య దేశాల ప్ర‌జ‌ల శ్రేయాని కి మ‌రియు హిందూ మ‌హాస‌ముద్ర ప్రాంతం లోను , ప్ర‌పంచం లోను శాంతి, స‌మృద్ధి ల ప‌రిర‌క్ష‌ణ కు భార‌త‌దేశం, మారిశ‌స్ ల స‌హ‌కారం వృద్ధి చెందుతూ ఉండ‌డాన్ని కూడా నేత‌ లు ఇరువురూ ప్రశంసించారు.
జలియాన్ వాలా బాగ్ ఊచకోతలో ప్రాణ సమర్పణం చేసిన వారికి ప్రణామం చేసిన ప్రధాన మంత్రి

జలియాన్ వాలా బాగ్ నరమేధంలో ప్రాణ సమర్పణం చేసిన వారికి ప్రధాన మంత్రి శ్రీ నరేంద్రమోదీ ప్రణమిల్లారు. ‘‘జలియాన్ వాలా బాగ్ సామూహిక వధలో ప్రాణ సమర్పణం చేసిన వారికి నా నమస్సులు. వారి పరాక్రమం మరియు వీరత్వం ఎన్నటికీ మరచిపోలేనివి’’ అని ప్రధాన మంత్రి అన్నారు.
ప‌ర్యాట‌క రంగంలో స‌హ‌కారాన్ని పెంపొందించుకోవ‌డం కోసం భార‌త‌దేశం, మాల్దీవ్ స్ మ‌ధ్య ఎమ్ ఒ యు కు కేంద్ర మంత్రిమండ‌లి ఆమోదం

ప‌ర్యాట‌క రంగంలో స‌హ‌కారాన్ని పటిష్టం చేసుకోవ‌డం కోసం భార‌త‌ ప్ర‌భుత్వ ప‌ర్యాట‌క శాఖకు, మాల్దీ వ్ స్ ప్ర‌భుత్వ ప‌ర్యాట‌క శాఖ‌కు మ‌ధ్య కుదిరిన ఒక అవ‌గాహ‌న పూర్వ‌క ఒప్పందానికి కేంద్ర మంత్రిమండ‌లి ఈ రోజు ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివర్గ సమావేశానికి అధ్య‌క్ష‌త‌ వహించారు. ఈ ఎమ్ ఒ యు మాల్దీవ్ స్ నుంచి పర్యాట‌కులు మ‌రింత ఎక్కువ స్థాయిలో భారతదేశానికి త‌ర‌లివ‌చ్చేందుకు దోహ‌దం చేయ‌నుంది. ఇటీవలి కాలంలో భార‌తదేశాన్ని సంద‌ర్శించే విదేశీ ప‌ర్యాట‌కులలో మాల్దీవ్ స్‌కు చెందిన వారే ఎక్కువ‌గా ఉంటున్నారు. ధ్యేయాలు: అవ‌గాహ‌న పూర్వ‌క ఒప్పందం ముఖ్య ధ్యేయాలు ఈ కింది విధంగా ఉన్నాయి.. : 1. ప‌ర్యాట‌క రంగంలో ద్వైపాక్షిక స‌హ‌కార పరిధిని విస్త‌రించడం; 2. ప‌ర్యాట‌క రంగ సంబంధిత స‌మాచారాన్ని ఒక దేశానికి మరొక దేశం ఇచ్చి పుచ్చుకోవ‌డం; 3. హోట‌ళ్లు, టూర్ ఆప‌రేట‌ర్ల తో సహా పర్యాటక రంగానికి సంబంధించిన వర్గాలన్నింటి మధ్య సహకారాన్ని ప్రోత్సహించడం; 4. మానవ వనరుల అభివృద్ధిలో సహకారం కోసం ఒక మార్పిడి కార్యక్రమాన్ని ప్రారంభించడం; 5. పర్యాటకం, ఆతిథ్య రంగాలలో పెట్టుబడులు పెట్టడం; 6. ఇరు దేశాలలోను పర్యాటకానికి చేయూతను ఇవ్వడం కోసం టూర్ ఆపరేటర్లు/ప్రసార మాధ్యమాలు/ఒపీనియన్ మేకర్ల రాకపోకలను ఏర్పాటు చేయడం; 7. ప్రమోషన్, మార్కెటింగ్, సరికొత్త పర్యాటక స్థలాల అభివృద్ధి, నిర్వహణ లకు సంబంధించి అనుభవాలను పరస్పరం పంచుకోవడం; 8. ఒక దేశం మరొక దేశంలో ట్రావెల్ ఫెయిర్ లు/ ప్రదర్శనలలో పాలు పంచుకోవడం; 9. భద్రమైన, గౌరవనీయమైన, నిలకడ కలిగిన పర్యాటకాన్ని ప్రోత్సహిస్తుండడం.
మన పౌరుల కు టీకామందును ఇప్పించేందుకు భారతదేశం చేస్తున్న కృషి లో ఈ రోజుఒక ముఖ్యమైన రోజు గా ఉందని పేర్కొన్న ప్రధాన మంత్రి

మన పౌరుల కు టీకామందు ను ఇప్పించేందుకు భారతదేశం చేస్తున్న కృషి లో ఈ రోజు ఒక ముఖ్యమైన రోజు గా ఉంది అని ప్రధాన మంత్రి శ్రీ నరేంద్ర మోదీ అన్నారు. 12 ఏళ్ళు మొదలుకొని 14 ఏళ్ళ వయస్సు వారు మరియు 60 ఏళ్ళ పైబడిన వారంతా టీకామందు ను ఇప్పించుకోవాలంటూ ఆయన విజ్ఞప్తి చేశారు. ప్రధాన మంత్రి అనేక ట్వీట్ లలో – ‘‘మన పౌరుల కు టీకామందు ను ఇప్పించడం కోసం భారతదేశం చేస్తున్న కృషి లో ఈ రోజు ఒక ముఖ్యమైన రోజుగా ఉంది. ఇక మీదట, 12 ఏళ్ళ వయస్సు మొదలుకొని 14 ఏళ్ళ వయస్సు ఉన్న వారు మరియు టీకామందు ను వేయించుకోవడానికి, 60 ఏళ్ళ పైబడిన వయస్సు వారంతా ప్రికాశన్ డోజుల ను తీసుకోవడాని కి అర్హులు. ఈ వయోవర్గాలకు చెందిన వారు అందరు టీకామందు ను ఇప్పించుకోవాలి అంటూ నేను విజ్ఞప్తి చేస్తున్నాను.’ ‘‘యావత్తు భూ గ్రహం సంరక్షణ కు సంబంధించి భారతదేశం యొక్క సభ్యత కు అనుగుణం గా మనం వేక్సీన్ మైత్రి కార్యక్రమం లో భాగం గా అనేక దేశాల కు టీకా మందు ను పంపించాం. భారతదేశం యొక్క వేక్సినేశన్ ప్రయాస లు కోవిడ్-19 కి వ్యతిరేకం గా ప్రపంచం జరుపుతున్న యుద్ధాన్ని శక్తివంతం గా మార్చివేసినందుకు నేను సంతోషిస్తున్నాను.’’ ‘‘ప్రస్తుతం, భారతదేశం లో ‘మేడ్ ఇన్ ఇండియా’ వేక్సీన్ లు అనేకం ఉన్నాయి. సముచితమైనటువంటి మదింపు ప్రక్రియ ను చేపట్టిన తరువాత ఇతర టీకామందుల కు కూడాను ఆమోదాన్ని మంజూరు చేశాం. ఈ ప్రాణాంతక మహమ్మారి తో పోరాడడం లో మనం ఎంతో మెరుగైనటువంటి స్థితి లో ఉన్నాం. అదే కాలం లో, కోవిడ్ కు సంబంధించిన ముందు జాగ్రత చర్యల ను అన్నిటి ని మనం తప్పక అనుసరించాలి’’ అని పేర్కొన్నారు.
శ్రీమద్ భగవద్గీత లోని శ్లోకాలకు 21 మంది పండితుల వ్యాఖ్యాన సహిత రాత ప్రతి ని ఆవిష్కరించిన ప్రధాన మంత్రి

శ్రీమద్ భగవద్గీత లోని శ్లోకాల కు 21 మంది పండితులు చేసిన వ్యాఖ్యానాలతో కూడిన లిఖిత ప్రతి ని ప్రధాన మంత్రి శ్రీ నరేంద్ర మోదీ ఆవిష్కరించారు. ఈ కార్యక్రమం లో జమ్ము- కశ్మీర్ లెఫ్టినెంట్ గవర్నర్ శ్రీ మనోజ్ సిన్హా తో పాటు ధర్మార్థ ట్రస్టు జమ్ము- కశ్మీర్ అధ్యక్షుడు డాక్టర్ కరణ్ సింహ్ కూడా పాల్గొన్నారు. ఈ సందర్భం లో భారత తత్త్వశాస్త్రం పై డాక్టర్ కరణ్ సింహ్ చేసిన పనులను ప్రధాన మంత్రి మెచ్చుకొన్నారు. డాక్టర్ కరణ్ సింహ్ కృషి ఫలితం గా జమ్ము- కశ్మీర్ తాలూకు గుర్తింపు ను పునర్జీవింపచేయడం సాధ్యపడిందని, అది శతాబ్దాలుగా సాగుతున్న భారతదేశ ఆలోచన సంప్రదాయానికి నాయకత్వం వహించిందని ఆయన అన్నారు. గీతను గురించి వేల కొద్దీ పండితులు లోతైన అధ్యయనం చేయడం కోసం వారి యావత్తు జీవనాన్నే అంకితం చేశారని, దీనిని ఒక గ్రంథం లోని ప్రతి ఒక్క శ్లోకం పైన విభిన్నమైన వ్యాఖ్యలతో కూడిన విశ్లేషణ, వివిధ రహస్యాల అభివ్యక్తి ల రూపం లపో స్పష్టం గా చూడవచ్చని ఆయన అన్నారు. ఇది భారతదేశ సైద్ధాంతిక స్వతంత్రం, సహనాలకు కూడా ప్రతీక గా ఉందని, ఇది ప్రతి ఒక్క వ్యక్తి కి తనదైనటువంటి దృష్టికోణం కలిగివుండేటట్టు స్ఫూర్తిని ఇస్తుందని ఆయన పేర్కొన్నారు. భారతదేశాన్ని ఒక్క తాటి మీదకు తీసుకు వచ్చిన ఆది శంకరాచార్యులు గీత ను ఆధ్యాత్మిక చైతన్య వాహిని గా పరిగణించారు అని ప్రధాన మంత్రి అన్నారు. రామానుజాచార్య వంటి సాధువులు ఆధ్యాత్మిక జ్ఞాన వ్యక్తీకరణ గా గీత ను అభివర్ణించారు. స్వామి వివేకానంద విషయం లో ఆయనకయితే గీత కఠోర పరిశ్రమ కు, తిరుగులేనటువంటి ఆత్మవిశ్వాసానికి వనరు గా ఉండిందని ప్రధాన మంత్రి చెప్పారు. శ్రీ అరబిందో గీత ను జ్ఞానం, మానవతల నిజ అవతారం గా ఎంచారు; గీత అనేది మహాత్మ గాంధీ కి అన్నిటికన్న కష్టమైనటువంటి సమయాలలో ప్రకాశస్తంభం గా నిలచిందన్నారు. గీత నేతాజీ సుభాష్ చంద్ర బోస్ దేశభక్తి కి, వీరత్వానికి ప్రేరణ అయిందన్నారు. గీత ను గురించి బాల గంగాధర్ తిలక్ చేసిన వ్యాఖ్య స్వాతంత్య్ర సంగ్రామానికి ఒక కొత్త బలాన్ని ఇచ్చిందని స్పష్టం చేశారు. మన ప్రజాస్వామ్యం మనకు ఆలోచనపరమైనటువంటి స్వేచ్ఛ ను, పని పరం గా స్వేచ్ఛ ను, జీవనం లో ప్రతి ఒక్క రంగం లో సమాన హక్కులను ఇస్తుంది అని ప్రధాన మంత్రి అన్నారు. ఈ స్వేచ్ఛ ప్రజాస్వామ్య సంస్థ ల నుంచి దక్కింది, ఆ సంస్థ లు మన రాజ్యాంగానికి సంరక్షకులు గా ఉన్నాయి అని ఆయన అన్నారు. ఈ కారణం గా మనం మన హక్కులను గురించిన ప్రస్తావన ను తీసుకు వచ్చినప్పుడల్లా మనం మన ప్రజాస్వామ్య సంబంధి కర్తవ్యాలను కూడా గుర్తు కు తెచ్చుకోవాలని ఆయన అన్నారు. గీత మొత్తం ప్రపంచానికి, ప్రతి ప్రాణి కి ఒక మహత్వపూర్ణమైనటువంటి గ్రంథం అని ప్రధాన మంత్రి అన్నారు. దీనిని భారతదేశం లో అనేక భాషల లోకి, ప్రపంచంలో అనేక భాషల లోకి అనువాదం చేయడం జరిగిందని, అనేక దేశాలలో అనేక అంతర్జాతీయ పండితులు దీనిని గురించి పరిశోధనలు చేస్తున్నారని చెప్పారు. జ్ఞానాన్ని పంచుకోవడం భారతదేశం సంస్కృతి లో భాగంగా ఉందని ప్రధాన మంత్రి అన్నారు. గణితం, వస్త్ర- లోహవిజ్ఞానం లేదా ఆయుర్వేదం లో మన జ్ఞానాన్ని సదా మానవ జాతి తాలూకు సంపద గా భావన చేయడం జరుగుతున్నదని ఆయన పేర్కొన్నారు. ఈ రోజున మరొక్క సారి, భారతదేశం యావత్తు ప్రపంచం తాలూకు ప్రగతి కి తోడ్పడడం తో పాటు మానవాళి కి సేవ చేయడానికి తన సామర్థ్యాన్ని పెంచుకొంటోందని ఆయన చెప్పారు. ఇటీవలి కాలం లో భారతదేశం సహకార స్ఫూర్తి ని ప్రపంచం ప్రత్యక్షం గా చూసిందని ఆయన అన్నారు. అలాగే ఆత్మనిర్భర్ భారత్ (లేదా స్వయంస‌మృద్ధ‌ియుత భారతదేశం) ను ఆవిష్కరించే దిశ లో జరుగుతున్న ప్రయాసలతో కూడిన ఈ తోడ్పాటు తో మొత్తం ప్రపంచానికి విస్తృత స్థాయి లో సహాయం అందుతుందని ఆయన స్పష్టం చేశారు.
వారాణ‌సీ లో బ‌డి పిల్ల‌ల తో మాట్లాడిన ప్ర‌ధాన మంత్రి; అభివృద్ధి ప‌నుల‌ పరిశీలన

ప్ర‌ధాన మంత్రి శ్రీ న‌రేంద్ర మోదీ త‌న నియోజ‌క‌వ‌ర్గ‌మైన వారాణ‌సీ లో బ‌డి పిల్ల‌ల తో సమావేశమై, సుమారు తొంభై నిమిషాల పాటు వారి తో ఉన్నారు. న‌రూర్ గ్రామం లోని ఒక ప్రాథ‌మిక పాఠ‌శాల కు ఆయ‌న విచ్చేసిన‌ప్పుడు బ‌డి పిల్ల‌లు ఉత్సాహం గా ఆయ‌న‌ కు ఆహ్వానం ప‌లికారు. ప్ర‌ధాన మంత్రి కూడా విశ్వ‌క‌ర్మ జ‌యంతి సంద‌ర్భంగా చిన్నారుల‌ కు శుభాకాంక్ష‌లు తెలియజేసి, ర‌క‌ ర‌కాల నైపుణ్యాల‌ను నేర్చుకోవ‌డం ముఖ్య‌మ‌ని సూచించారు. విద్యార్థులు గా ప్ర‌శ్న‌లు అడగడం కీల‌క‌మైన విష‌య‌మ‌ని ప్ర‌ధాన మంత్రి అన్నారు. ప్ర‌శ్న‌లు వేయ‌డానికి ఎన్న‌డూ భ‌య‌ప‌డ‌ వ‌ద్ద‌ని విద్యార్థుల తో ఆయ‌న చెప్పారు. ప్ర‌శ్నించ‌డం నేర్చుకోవ‌డం లో ఒక కీల‌క‌మైన అంశ‌మ‌ని ఆయ‌న స్ప‌ష్టం చేశారు. లాభాపేక్ష లేన‌టువంటి ‘‘రూమ్ టు రీడ్’’ సంస్థ చేయూత‌ ను అందిస్తున్న విద్యార్థుల తో ప్ర‌ధాన మంత్రి చాలా సేపు గడిపారు. ఆ త‌రువాత, డిఎల్‌డ‌బ్ల్యు వారాణ‌సీ లో పేద‌లు మ‌రియు అనాద‌ర‌ణకు గురైన వ‌ర్గాల వారి పిల్ల‌ల తో ప్ర‌ధాన మంత్రి భేటీ అయ్యారు. ఈ విద్యార్థులు కాశీ విద్యాపీఠ్ నుండి స‌హాయాన్ని అందుకొంటున్నారు. శ్రద్ధ తో విద్య ను అభ్యసిస్తూ, మరి అలాగే ఆట‌ల‌ లో సైతం మక్కువను కలిగివుండండంటూ వారికి ఆయ‌న ఉద్బోధించారు. సాయంత్రం పూట ప్ర‌ధాన మంత్రి వారాణ‌సీ వీధుల గుండా ప్ర‌యాణిస్తూ, న‌గ‌రం లో అభివృద్ధి ప‌నులు కొనసాగుతున్న తీరు ను ప‌రిశీలించారు. పూజ‌లు చేయ‌డానికని కొద్ది నిమిషాల సేపు కాశీ విశ్వ‌నాథ దేవాల‌యాన్ని ఆయ‌న సందర్శించారు. మండువాడీహ్ రైల్వే స్టేష‌న్ ను కూడా ఆయన ఆక‌స్మికం గా సంద‌ర్శించారు.
రాజ్య స‌భ 250వ స‌మావేశాల సూచకం గా జ‌రిగిన ప్ర‌త్యేక చ‌ర్చ సంద‌ర్భం గా ప్ర‌ధాన మంత్రి వ్యాఖ్య‌లు

రాజ్య స‌భ 250వ స‌మావేశాల కు గుర్తు గా పార్ల‌మెంట్ ఎగువ స‌భ లో జ‌రిగిన ఒక ప్ర‌త్యేక చ‌ర్చ కార్య‌క్ర‌మం లో ప్ర‌ధాన మంత్రి శ్రీ న‌రేంద్ర మోదీ ప్ర‌సంగించారు. ఈ చ‌రిత్రాత్మ‌క స‌మావేశాన్ని ఉద్దేశించి ప్ర‌ధాన మంత్రి మాట్లాడుతూ, దేశ చ‌రిత్ర కు ఒక ముఖ్య‌మైనటువంటి తోడ్పాటు ను రాజ్య స‌భ అందించింద‌ని, అలాగే చ‌రిత్ర ఆవిష్కరింపబడటాన్ని సైతం ఈ సభ గ‌మనించింద‌ని పేర్కొన్నారు. రెండు స‌భల తో కూడినటువంటి శాసనసభాస్వరూపాన్ని ఏర్పాటు చేయాల‌న్న భార‌త రాజ్యాంగ శిల్పుల దార్శ‌నిక‌త మ‌న ప్ర‌జాస్వామ్యాన్ని సుసంప‌న్నం చేసింద‌ని కూడా ఆయ‌న అన్నారు. భార‌త‌దేశ వివిధ‌త్వాని కి రాజ్య స‌భ ఒక ప్ర‌తినిధి గా ఉంది. అంతేకాదు, ఇది భార‌తదేశ స‌మాఖ్య స్వ‌రూపాని కి కూడాను ఒక ప్ర‌తిబింబం గా ఉంది అని ప్ర‌ధాన మంత్రి అన్నారు. రాజ్య స‌భ ఎప్ప‌టి కీ ర‌ద్దు అయ్యే ప్ర‌స‌క్తి లేదు. ఇది క‌ల‌కాలం కొన‌సాగ‌డం అనేది స‌భ శాశ్వ‌త‌ం అని నిరూపిస్తున్నదని ఆయ‌న పేర్కొన్నారు. ఎన్నిక‌ల రాజ‌కీయాల కు ఆవల ఉన్న‌టువంటి వారికి దేశాభివృద్ధి కోసం మ‌రియు దేశ ప్ర‌జ‌ల కు సేవ‌ల ను అందించ‌డం కోసం రాజ్య స‌భ ఒక అవ‌కాశాన్ని ఇస్తూ ఉంటుంది అని ప్ర‌ధాన మంత్రి వివ‌రించారు. భార‌త‌దేశ రాజ్యాంగం లో ఉల్లేఖించిన‌టువంటి స‌హ‌కారాత్మ‌క స‌మాఖ్య స్ఫూర్తి ని పెంపొందించ‌డం లో రాజ్య స‌భ యొక్క పాత్ర ను గురించి ప్ర‌ధాన మంత్రి నొక్కి వ‌క్కాణించారు. రాజ్య స‌భ ఎల్ల‌ప్ప‌టి కీ దేశ ప్ర‌జ‌ల హితం కోసం స‌మున్న‌తం గా నిల‌బ‌డింది అని ఆయ‌న చెప్పారు. ఈ సంద‌ర్భం లో జిఎస్‌టి కి, ముమ్మారు త‌లాక్‌ కు, ఇంకా 370వ అధికర‌ణాని కి సంబంధించిన వివిధ ముఖ్య‌ బిల్లు లు ఆమోదం పొందడం లో రాజ్య స‌భ పోషించిన‌ పాత్ర ను గురించి ఆయ‌న ప్ర‌స్తావించారు. రాజ్య స‌భ యొక్క ప్రాముఖ్యం అనే అంశం పై శ్రీ అట‌ల్ బిహారీ వాజ్‌పేయీ ఆడిన మాట‌ల ను ప్ర‌ధాన మంత్రి గుర్తు కు తెస్తూ, రాజ్య స‌భ దేశ పురోగ‌తి కి ఒక గ‌తిశీలమైనటువంటి మ‌ద్ధ‌తు ను ఇచ్చే స‌భ గా ఉండి తీరాలి అని స్పష్టం చేశారు. పార్ల‌మెంటు ఎగువ స‌భ ద్వారా దేశ పురోగ‌తి కి మ‌రియు అభివృద్ధి కి డాక్ట‌ర్ బాలా సాహెబ్ ఆంబేడ్ కర్ అందించిన సేవ‌ల ను గురించి కూడా ఆయ‌న ఈ సంద‌ర్భం లో స్మ‌రించుకొన్నారు. స‌భ ప‌ని తీరు కు భంగం క‌లిగించ‌కుండానే త‌మ అభిప్రాయాల ను స‌మ‌ర్ధం గా వ్య‌క్తం చేయ‌డం లో పార్ల‌మెంట‌రీ నిబంధ‌న‌ల కు క‌ట్టుబ‌డి మెల‌గిన కొంత మంది పార్ల‌మెంటు స‌భ్యులు కనబరచినటువంటి నైతిక నిష్ఠ ను ప్ర‌ధాన మంత్రి ప్ర‌శంసించారు. ఈ అభ్యాసాల నుండి నేర్చుకోవ‌ల‌సింది ఎంతో ఉంది అని ఆయ‌న చెప్పారు. మ‌న ప్ర‌జాస్వామ్యం చ‌క్క‌గా ప‌ని చేయాలంటే రాజ్య స‌భ కీల‌కం గా నిలుస్తుందని ప్ర‌ధాన మంత్రి గుర్తు చేశారు. ఎగువ స‌భ అందించే పరీక్ష లు, అది అందించే స‌మ‌తూకాలు.. వీటి ని నిరోధం కోసం దుర్వినియోగ‌ప‌ర‌చ‌ కూడ‌ద‌ంటూ ప్ర‌ధాన మంత్రి హితవు పలికారు.
క్వాడ్ నేతల శిఖర సమ్మేళనం లో పాలుపంచుకోవడం కోసం జపాన్ ను సందర్శించనున్నప్రధాన మంత్రి (మే 23-25, 2022)

జపాన్ ప్రధాని శ్రీ ఫుమియో కిశిదా ఆహ్వానించిన మీదట ప్రధాన మంత్రి శ్రీ నరేంద్ర మోదీ 2022వ సంవత్సరం మే 24వ తేదీ న టోక్యో లో జరిగే క్వాడ్ నేత ల మూడో శిఖర సమ్మేళనం లో యుఎస్ఎ అధ్య‌క్షుడు శ్రీ‌ జోసెఫ్ ఆర్. బైడెన్ మరియు ఆస్ట్రేలియా ప్రధాని లతో పాటు పాలుపంచుకోనున్నారు. క్వాడ్ నేత లు 2021వ సంవత్సరం మార్చి నెల లో మొట్టమొదటిసారి గా వర్చువల్ పద్ధతి లో సమావేశమయ్యారు. ఆ తరువాత అదే సంవత్సరం సెప్టెంబర్ లో వాశింగ్ టన్ డి.సి. లో జరిగిన శిఖర సమ్మేళనం లో స్వయం గా పాల్గొన్నారు. వారు మళ్ళీ 2022వ సంవత్సరం లో మార్చి నెల లో వర్చువల్ మాధ్యమం ద్వారా సమావేశమయ్యారు. టోక్యో లో జరుగనున్న క్వాడ్ నేతల సమావేశం వారి యొక్క నాలుగో సమావేశం. ఇండో-పసిఫిక్ రీజియన్ లో చోటు చేసుకొంటున్న ఘటన క్రమాల పై మరియు పరస్పర హితం ముడిపడి ఉన్నటువంటి సమకాలీన ప్రపంచ అంశాల పై నేత లు వారి వారి అభిప్రాయాల ను ఒకరి కి మరొకరు తెలియజెప్పుకొనేందుకు ఒక అవకాశాన్ని రాబోయే క్వాడ్ సమిట్ అందిస్తోంది. నేత లు క్వాడ్ కార్యక్రమాలు మరియు వర్కింగ్ గ్రూపుల తాలూకు పురోగతి ని సమీక్షించడం తో పాటు సహకారానికి కొత్త రంగాలను గుర్తించి, ముందు ముందు కలసి చేపట్టబోయేటటువంటి కార్యక్రమాల కు సంబంధించిన వ్యూహాత్మక మార్గదర్శకత్వాన్ని, అవలంబించవలసిన దృష్టికోణాన్ని అందిస్తారు. జపాన్ ప్రధాని శ్రీ ఫుమియో కిశిదా తో మే 24వ తేదీ నాడు జరిగే ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాల్గొంటారు. ఈ సమావేశం శ్రీ కిశిదా ఈ సంవత్సరం మార్చి నెల లో 14వ తేదీ న ఇండియా-జపాన్ యాన్యువల్ సమిట్ జరిగిన సందర్భం లో భారతదేశాన్ని సందర్శించినప్పుడు ఉభయ నేతల మధ్య జరిగిన సంభాషణల ను మరింతగా ముందుకు తీసుకుపోవడం కోసం ఒక అవకాశాన్ని ఇవ్వబోతోంది. ప్రధాన మంత్రి శ్రీ నరేంద్ర మోదీ తన పర్యటన లో భాగం గా, జపాన్ వ్యాపార రంగ ప్రముఖుల తో ఏర్పాటయ్యే ఒక బిజినెస్ ఈవెంట్ లో పాల్గొని, ప్రసంగిస్తారు. జపాన్ లో ప్రవాసీ భారతీయుల తో మమేకం అవుతారు. యునైటెడ్ స్టేట్స్ ఆఫ్ అమెరికా అధ్యక్షుడు శ్రీ జోసెఫ్ ఆర్. బైడెన్ జూనియర్ తో ఈ నెల 24వ తేదీ నాడు ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాల్గొంటారు. ఏప్రిల్ 11వ తేదీ నాడు వర్చువల్ పద్ధతి లో వీరు ఉభయులు జరిపిన సంభాషణల కు ఒక కొనసాగింపు గా ఈ సమావేశం ఉంటుంది. భారతదేశం-యుఎస్ వ్యూహాత్మక భాగస్వామ్యాన్ని నేత లు ఇరువురు సమీక్షించే అవకాశం ఉంది. 2021వ సంవత్సరం సెప్టెంబర్ లో అధ్యక్షుడు శ్రీ బైడెన్ తో ప్రధాన మంత్రి జరిపిన ద్వైపాక్షిక సమావేశాని కి అనుసరణ గా ఈ సమావేశం ఉండనుంది. వారు ఉమ్మడి హితం ముడిపడి ఉన్న ప్రపంచ పరిణామాలు మరియు ప్రాంతీయ ఘటనక్రమాల పట్ల సైతం వారి వారి అభిప్రాయాల ను ఒకరి కి మరొకరు వెల్లడి చేసుకోనున్నారు. ఆస్ట్రేలియా ప్రధాని తో ఒక ద్వైపాక్షిక సమావేశం లో ప్రధాన మంత్రి శ్రీ నరేంద్ర మోదీ పాలుపంచుకొనే సూచన లు ఉన్నాయి. ఆస్ట్రేలియా లో ఈ నెల 21వ తేదీ నాడు ఎన్నిక లు జరుగనున్నాయి. ఉభయ నేతలు భారతదేశం- ఆస్ట్రేలియా సమగ్ర వ్యూహాత్మక భాగస్వామ్యాన్ని గురించి సమీక్షించేందుకు, పరస్పర హితం తో ముడిపడిన ప్రాంతీయ మరియు ప్రపంచ పరిణామాల పై ఒకరి అభిప్రాయాల ను మరొకరి దృష్టి కి తీసుకు వచ్చేందుకు ఆస్కారం ఉంది. ఇద్దరు ప్రధాన మంత్రుల మధ్య కడపటి ద్వైపాక్షిక సమావేశం ఈ సంవత్సరం మార్చి 21వ తేదీ నాడు వర్చువల్ మాధ్యమం ద్వారా చోటుచేసుకొంది. దాని తరువాత, ఈ ఏడాది ఏప్రిల్ 2వ తేదీ నాడు ఇండియా- ఆస్ట్రేలియా ఇకానామిక్ కోఆపరేశన్ ఎండ్ ట్రేడ్ అగ్రీమెంట్ (ఇసిటిఎ) పై సంతకాలయ్యాయి.
జ‌న్ ఔష‌ధి యోజ‌న ల‌బ్ధిదారుల‌తో మార్చి 7న  మాట్లాడ‌నున్న ప్ర‌ధాన‌మంత్రి శ్రీ న‌రేంద్ర‌మోదీ

జ‌న్ ఔష‌ధి దివ‌స్ సంద‌ర్భంగా ప్ర‌ధాన‌మంత్రి శ్రీ న‌రేంద్ర మోదీ , జ‌న ఔష‌ధి కేంద్ర య‌జ‌మానులు, ల‌బ్ధిదారుల‌తో మార్చి 7 వ‌తేదీ మ‌ధ్యాహ్నం 12.30 గంట‌ల‌కు వీడియో కాన్ఫ‌రెన్సింగ్ ద్వారా ముచ్చ‌టించ‌నున్నారు. ఈ స‌మావేశం అనంత‌రం ప్ర‌ధాన‌మంత్రి ప్ర‌సంగించ‌నున్నారు. జ‌న ఔష‌ధి దివ‌స్ ఇతివృత్తంగా , జ‌న్ ఔష‌ధి-జ‌న్ ఉప‌యోగిని ఎంచుకున్నారు. జెనిరిక్ మందుల వాడ‌కంలో, జ‌న్ ఔష‌ధి ప‌రియోజ‌న ప్ర‌యోజ‌నాల విష‌యంలో ప్ర‌జ‌ల‌లో అవ‌గాహ‌న పెంచేందుకు మార్చి 1 నుంచి దేశ వ్యాప్తంగా జ‌న్ ఔష‌ధి వారాన్ని నిర్వ‌హిస్తారు. ఈ సంద‌ర్భంగా జ‌న్ ఔష‌ధి సంక‌ల్ప్ యాత్ర‌, మాతృశ‌క్తి స‌మ్మాన్‌, జ‌న్ ఔష‌ధి బాల్ మిత్ర‌, జ‌న్ ఔష‌ధి జ‌న్ జాగ‌ర‌ణ్ అభియాన్‌, అవో జ‌న్ ఔష‌ధి మిత్ర బ‌నే ,జ‌న్ ఔష‌ధి జ‌న్ ఆరోగ్య మేలా వంటివాటిని ఏర్పాటు చేస్తున్నారు. ప్ర‌జ‌ల‌కు ఔష‌ధాల‌ను అందుబాటులోకి తీసుకువ‌చ్చేందుకు ప్ర‌ధాన‌మంత్రి దార్శ‌నిక‌త‌కు అనుగుణంగా దేశ వ్యాప్తంగా 8,600 జ‌న్ ఔష‌ధి స్టోర్ ల‌ను ఏర్పాటు చేస్తున్నారు. దాదాపుగా ప్ర‌తి జిల్లాలో వీటిని ఏర్పాటు చేశారు.
ఫేనీ న‌ది లో నుండి 1.82 క్యూసెక్ జ‌లాల ను భార‌త‌దేశం తీసుకొనే అంశం పై బాంగ్లాదేశ్ కు మ‌రియు భార‌త‌దేశాని కి మ‌ధ్య సంత‌కాలు అయినటువంటి ఎంఒయు కు ఆమోదం తెలిపిన మంత్రిమండలి

భార‌త‌దేశం లోని త్రిపుర లో గ‌ల సబ్‌ రూమ్ ప‌ట్ట‌ణాని కి త్రాగునీటి ని స‌ర‌ఫ‌రా చేసే ప‌థ‌కం కోసం ఫేనీ న‌ది నుండి 1.82 క్యూసెక్ జ‌లాల ను భారతదేశం తీసుకొనే అంశం పై బాంగ్లాదేశ్ కు మ‌రియు భార‌త‌దేశాని కి మ‌ధ్య కుదిరిన‌టువంటి అవ‌గాహ‌నపూర్వ‌క ఒప్పంద ప‌త్రాని కి (ఎంఒయు) ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌ న జ‌రిగిన కేంద్ర మంత్రివ‌ర్గ స‌మావేశం ఎక్స్‌-పోస్ట్ ఫ్యాక్టో ఆమోదాన్ని తెలిపింది. లాభాలు: ఫేనీ న‌ది తాలూకు జ‌లాల ను పంచుకోవ‌డం పై ప్రస్తుతం బాంగ్లాదేశ్ కు మ‌రియు భార‌త‌దేశాని కి మ‌ధ్య ఎటువంటి ఒప్పందం లేదు. ప్ర‌స్తుతం సబ్‌ రూమ్ ప‌ట్ట‌ణాని కి సరఫరా అవుతున్న త్రాగునీరు అవ‌స‌రాల‌ కు స‌రిపడినంత గా ఉండ‌టం లేదు. ఈ ప్రాంతం లోని భూగ‌ర్భ జ‌లం లో ఇనుము మోతాదు బాగా ఎక్కువ గా ఉంది. ఈ ప‌థ‌కం అమ‌లు లోకి వస్తే సబ్‌ రూమ్ ప‌ట్ట‌ణం లో నివ‌సిస్తున్నటువంటి 7000 మంది కి పైగా జ‌నాభా కు ప్రయోజనం చేకూరుతుంది.
కార్మిక దినోత్సవం సందర్భంగా లక్షలాది శ్రామికుల శ్రమను, పట్టుదలను అంకితభావాన్నిప్రశంసిస్తూ శుభాకాంక్షలు తెలిపిన ప్రధాని

కార్మిక దినోత్సవం సందర్భంగా లక్షలాది శ్రామికుల శ్రమను, పట్టుదలను అంకితభావాన్నిప్రశంసిస్తూ ప్రధాని శ్రీ నరేంద్ర మోదీ శుభాకాంక్షలు తెలిపారు. కార్మికులు భారతదేశ నిర్మాణంలో అమూల్యమైన పాత్రను పోషిస్తున్నారు. లక్షలాది మంది కార్మికుల శ్రమ, పట్టుదల, అంకితాభావాన్ని తలుచుకుంటూ ఈ సందర్భంగా వారికి నా అభినందనలు అని ప్రధాని తన సందేశంలో శుభాకాంక్షలు తెలిపారు.
వరల్డ్ కేడెట్ చాంపియన్ శిప్స్ లో పతకాల ను గెలిచినందుకు భారతీయ జట్టు ను అభినందించిన ప్రధాన మంత్రి

హంగరీ లోని బుడాపెస్ట్ లో జరిగిన వరల్డ్ కేడెట్ చాంపియన్ శిప్స్ లో పతకాల ను గెలిచినందుకు గాను భారతదేశం జట్టు కు ప్రధాన మంత్రి శ్రీ నరేంద్ర మోదీ అభినందనలు తెలిపారు. ప్రధాన మంత్రి ఒక ట్వీట్ లో, ‘‘ మన క్రీడాకారులు మనం నిరంతరం గర్వపడేటట్లు చేస్తూ వస్తున్నారు. హంగరీ లోని బుడాపెస్ట్ లో జరిగిన వరల్డ్ కేడెట్ చాంపియన్ శిప్స్ లో భారతదేశం 5 స్వర్ణాలు సహా 13 పతకాల ను గెలిచింది. మన జట్టు కు అభినందనల తో పాటు వారి భావి ప్రయత్నాల కు కూడా ఇవే శుభాకాంక్షలు ’’ అని పేర్కొన్నారు.
మణిపుర్ లో కొండ చరియలు విరిగిపడటం వల్ల తలెత్తిన స్థితి ని సమీక్షించినప్రధాన మంత్రి

మణిపుర్ ముఖ్యమంత్రి శ్రీ ఎన్. బీరేన్ సింహ్ తో ప్రధాన మంత్రి శ్రీ నరేంద్ర మోదీ ఈ రోజు న మాట్లాడారు; ఆ రాష్ట్రం లో కొండ చరియలు విరిగిపడిన దుర్ఘటన కారణం గా తలెత్తిన స్థితి ని సమీక్షించారు. ప్రధాన మంత్రి ఒక ట్వీట్ లో – ‘‘మణిపుర్ ముఖ్యమంత్రి శ్రీ @NBirenSingh గారితో మాట్లాడాను; కొండచరియలు విరిగిపడ్డ దుర్ఘటన కారణం గా తలెత్తిన స్థితి ని సమీక్షించడం జరిగింది. కేంద్రం నుంచి సాధ్యమైన అన్ని విధాలు గాను మద్దతు అందుతుందంటూ హామీ ని ఇచ్చాను. బాధితులు క్షేమంగా ఉండాలంటూ ఆ ఈశ్వరుడి ని ప్రార్థిస్తున్నాను. ప్రియతముల ను కోల్పోయిన కుటుంబాల కు ఇదే నా సంతాపం. ఈ దుర్ఘటన లో గాయపడ్డ వారు త్వరగా కోలుకొందురు గాక.’’ అని పేర్కొన్నారు.
పన్నులకు సంబంధించిన సమాచారం ఇచ్చిపుచ్చుకోవడానికి భారతదేశానికి, మాల్దీవులకు మధ్య ఒప్పందం

పన్నులకు సంబంధించిన సమాచారాన్ని భారతదేశం, మాల్దీవులు ఒక దేశానికి మరొక దేశం ఇచ్చి, పుచ్చుకోవడానికి వీలుగా ఒక ఒప్పందంపై జరిగిన సంతకాలకు ప్రధాన మంత్రి శ్రీ నరేంద్ర మోదీ అధ్యక్షత వహించిన కేంద్ర మంత్రివర్గ సమావేశం ఆమోద ముద్ర వేసింది. ఈ ఒప్పందం పన్ను చెల్లింపుల ఎగవేతను, పన్ను కట్టడం మానివేయడాన్ని నివారించడంలో ఉపయోగపడే సమాచారాన్ని ఇరు దేశాలు పరస్పరం ఇచ్చి పుచ్చుకొనేందుకు వీలు కల్పిస్తుంది.
ఉప రాష్ట్రప‌తి శ్రీ ఎమ్‌. వెంక‌య్య‌ నాయుడు ను రాజ్య స‌భ‌ లోకి స్వాగ‌తించే సంద‌ర్భంగా ప్ర‌ధాన మంత్రి ప్ర‌సంగం

ప్ర‌ధాన మంత్రి త‌న స్వాగ‌తోప‌న్యాసాన్ని ప్రారంభిస్తూ, ఈ రోజు- ఆగ‌స్టు 11వ తేదీన- బ్రిటిషు పాల‌కులు స్వాతంత్య్ర పోరాటంలో పాల్గొన్న ఒక యువ విప్ల‌వ‌కారుడు శ్రీ కుదీరామ్ బోస్ ను ఉరి తీశార‌ని గుర్తు చేశారు. ఈ ఘ‌ట్టం స్వాతంత్య్రం కోసం పోరాడిన వారి త్యాగాన్ని, అలాగే మ‌న అంద‌రి మీద ఉన్న బాధ్య‌త‌ ను కూడా మనకు గుర్తు చేస్తుంద‌ని ఆయ‌న అన్నారు. శ్రీ వెంక‌య్య‌ నాయుడు స్వ‌తంత్ర భార‌తదేశంలో జ‌న్మించిన ప్ర‌థ‌మ ఉప రాష్ట్రప‌తి అని ప్ర‌ధాన మంత్రి చెప్పారు. శ్రీ నాయుడు కు బ‌హుకాలిక అనుభ‌వం తో పాటు పార్ల‌మెంట‌రీ ప్ర‌క్రియ‌ల జటిలతల ప‌ట్ల చ‌క్క‌ని అవ‌గాహ‌న కూడా ఉంద‌ని ఆయ‌న అన్నారు. శ్రీ వెంక‌య్య‌ నాయుడుతో త‌న‌కు ఉన్న సుదీర్ఘ సాహ‌చ‌ర్యాన్ని ప్ర‌ధాన మంత్రి జ్ఞ‌ప్తికి తెచ్చుకొంటూ, గ్రామీణ ప్రాంతాలు, పేద‌లు మ‌రియు రైతుల అవ‌స‌రాల ప‌ట్ల శ్రీ నాయుడు ఎల్ల‌ప్పుడూ స్పందిస్తూ ఉంటార‌ని, అంతేకాకుండా ఈ అంశాల పై ఆయ‌న ఇచ్చే సూచ‌న‌లు అపార‌మైనటువంటి విలువ‌తో కూడుకొని ఉన్నాయ‌న్నారు. విన‌య‌ం, ప‌ల్లె ప్రాంత నేప‌థ్యం క‌లిగిన వ్య‌క్తులు ఈ రోజు భార‌త‌దేశం లోని అత్యంత ఉన్న‌త ప‌ద‌వుల‌ను అలంక‌రించారన్న వాస్త‌వం భార‌త‌దేశ ప్ర‌జాస్వామ్యంలోని ప‌రిణ‌తిని మ‌రియు భార‌తదేశ రాజ్యాంగానికి ఉన్నటువంటి శ‌క్తిని చాటుతోందని ప్ర‌ధాన మంత్రి అన్నారు.